Eva Pavlíková

Eva Pavlíková (* 17. september 1960, Košice) je slovenská divadelná, televízna a dabingová herečka.

 Životopis 
Divadlo začínala hrať v Malom divadelnom štúdiu Košice, ako 10-ročná účinkovala v Opere Štátneho divadla Košice v inscenácii Carmen. Vyštudovala gymnázium v Košiciach a herectvo na Vysokej škole múzických umení v Bratislave pod vedením prof. Zachara. Jej spolužiakmi boli Miro Noga, Stano Král, Pavol Višňovský či Milan Bahúl.

Hneď po absolutóriu v roku 1983, nastúpila do hereckého súboru Divadla Andreja Bagara v Nitre, do súboru ju vybral režisér Jozef Bednárik. Jej prvá inscenácia v DAB boli Trójanky, v postave Kassandry.

Hrala v mnohých inscenáciách, napríklad vo Feldekovej hre Utekajte slečna Nituš!, v Lorcovej Plánke, alebo v Sprušanského adaptácii Čechovovej klasiky Tri sestry, kde stvárnila postavu Oľgy.

Svoje spevácke a tanečné schopnosti využila v muzikáloch Malý obchod hrôzy, Fidlikant na streche, Grék Zorba, Báthoryčka, Adam Šangala či Kabaret. Hosťovala aj v divadle Nová scéna v muzikáloch, napr. Pokrvní bratia či Donaha!. Účinkovala aj v muzikáli Mníšky v Teatre GEDUR.

Okrem divadla sa venuje aj televíznej a rozhlasovej tvorbe. Účinkovala v takmer 50 filmoch či televíznych inscenáciách, napr. Tábor padlých žien, Čarovné kresadlo, Ďakujem, dobre, Únos či  V lete ti poviem, ako sa mám. Účinkovala aj v televíznych seriáloch, napr. Alžbetin dvor, Dunajské rozprávky, Ordinácia v ružovej záhrade, Búrlivé víno, Oteckovia, Prázdniny či Delukse.

V roku 2011 stvárnila životom zničenú matku vo videoklipe ku skladbe „Mám v p... na lehátku“ skupiny Horkýže Slíže.

Jej mladší brat Peter bol členom českej skupiny Yo Yo Band. Je vydatá, má dcéru Katarínu „Katarziu“ Kubošiovú, ktorá pôsobí ako pesničkárka.

V Nitre má každoročne svoj vlastný koncertný program, angažuje sa v komunitných aktivitách, moderuje talkshow s názvom Divadelná kaviareň a niekoľko rokov účinkuje v rámci šansónových večerov.

 Filmografia (výber) 
 1986 – Šiesta veta (Betka)
 1997 – Tábor padlých žien (cukrárka)
 2008 – Normálna rodinka (Eva)
 2010 – Projekt Alfa
 2011 – Olé, zápražka
 2012 – Druhý dych
 2018 – 2021: Oteckovia (Marika)
 2024 – Kavej
 2025 – súčasnosť: Dotyk života
 2025 – Sľub (Magdaléna Valentová)

 Ocenenia 

 2005 – Krištáľové krídlo v kategórii divadlo a audiovizuálne umenie za postavu Vicky v muzikáli Do naha na Novej scéne v réžii Jozefa Bednárika, za postavu Kate v poľskej hre Bezkyslíkovce v réžii Svetozára Sprušanského, za ktorú bola odmenená prémiou Literárneho fondu a za postavu MC Kabaretiéra v muzikáli Kabaret v réžii Jozefa Bednárika.
 2020 - Cena Literárneho fondu za celoživotné dielo v oblasti divadla
 2021 - Cena Nitry
 2022 - Ocenenie Nitrianska Lunica - za herecké výkony, osobný prínos v oblasti divadelného umenia a zásluhy o rozvoj kultúry v Nitrianskom samosprávnom kraji
 2024 - Pribinov kríž II. triedyPrezidentka udelila vyznamenania 33 osobnostiam 

 Referencie 

 Iné odkazy 

 Externé odkazy 





Kategória:Slovenské divadelné herečky
Kategória:Slovenské filmové herečky
Kategória:Slovenské televízne herečky
Kategória:Držitelia Krištáľového krídla
Kategória:Absolventi Vysokej školy múzických umení
Kategória:Členovia Divadla Andreja Bagara
Kategória:Osobnosti z Košíc
Kategória:Laureáti Pribinovho kríža II. triedy